SKRIFTLIG FORESPØRGSEL P-1107/01

af Struan Stevenson (PPE-DE) til Kommissionen

(28. marts 2001)

Om: Sundheds- og forbrugerbeskyttelse

1. Kan Kommissionen bekræfte, at den skotske sektor for lakseopdræt blev hørt om den plan for fjernelse af fisk angrebet af ISA, som Kommissionen godkendte i beslutning 2001/186.

2. Er Kommissionen opmærksom på, at undersøgelsesrapporten om denne epizooti, som i henhold til slutrapport DG(SANCO)/1148/2000 skulle forelægges Kommissionen inden. august 2000, endnu ikke foreligger? Erkender Kommissionen på baggrund af situationens alvor, at denne rapport er 7 måneder forsinket? Er Kommissionen opmærksom på, at denne rapport sandsynligvis vil vise en tilstedeværelse af ISA-virus hos mellem 5 % og 0,5 % af den undersøgte vildpopulation i skotsk farvand, og at denne virus klart ikke kan betegnes som eksotisk og ikke bør opføres på liste 1, jvf. direktiv 91/67/EØF af 28. januar 1991(1) som ændret og direktiv 93/53/EØF af 24. juni 1993(2) og direktiv 93/54/EØF af 24. juni 1993(3)?

3. Mener Kommissionen at det er muligt at udrydde ISA-virus fra EU's farvande, selvom denne virus er konstateret hos vildpopulationer, og EU deler farvande med Norge og Canada, hvor tilstedeværelsen af ISA-virus er påvist?

(1) EFT L 46 af 19.2.1991, s. 1.

(2) EFT L 175 af 19.7.1993, s. 23.

(3) EFT L 175 af 19.7.1993, s. 34.

Svar afgivet på Kommissionens vegne af David Byrne

(7. juni 2001)

1. I juli 2000 blev Kommissionen af Det Forenede Kongerige forelagt en plan for fjernelse af sygdomsramte fisk. Planen skulle gennemføres i Skotland i tilfælde af udbrud af smitsom lakseanæmi (ISA). Efter en indgående analyse af planen blev der foretaget visse ændringer for at øge dens effektivitet. Den Stående Veterinærkomité (SVC) udtalte sig positivt om Kommissionens forslag, og som følge heraf blev planen vedtaget ved Kommissionens beslutning 2001/186/EF af 27. februar 2001 om godkendelse af den af Det Forenede Kongerige forelagte plan for fjernelse af alle fisk i skotske brug, som er angrebet af infektiøs lakseanæmi (ISA)(1).

Hvert år bliver Kommissionen anmodet om at foretage teknisk evaluering af omkring 70 dyresundhedsplaner eller -programmer om kontrol af smitsomme sygdomme. ISA-planen blev underkastet en teknisk undersøgelse efter samme metode, som anvendes til andre planer om sygdomsbekæmpelse, og i evalueringsprocessen deltog fiskesygdomseksperter fra flere medlemsstater. I dette tilfælde blev der også konsulteret norske eksperter med adskillige års erfaring i diagnosticering og bekæmpelse af ISA. Det Nationale Veterinærinstitut i Norge fungerer nemlig også som referencelaboratorium for Verdensorganisationen for Dyresundhed (OIE) i relation til ISA. Kommissionen har ikke specifikt konsulteret den skotske sektor for lakseopdræt.

2. Kommissionen afventer den epizootiologiske rapport vedrørende ISA, hvilket blev meddelt i forbindelse med missionen i Skotland i maj 2000. Imidlertid har Det Forenede Kongerige holdt de øvrige medlemsstater og Kommissionen regelmæssigt underrettet om udviklingen af ISA i Skotland. Det er sket både via SVC og på årsmødet i fællesorganet for de Nationale Referencelaboratorier for fiskesygdomme. Desuden fik SVC fra skotsk side forelagt en udtømmende epizootiologisk rapport i tilknytning til evalueringen af den skotske plan for fiskefjernelse. Alle relevante oplysninger ansås for at være til stede, dengang planen blev vedtaget.

ISA blev anset for at være eksotisk i fællesskabssammenhæng indtil maj 1998, da sygdommen brød ud i Skotland. ISA havde dengang været kendt i Norge i en halv snes år og i Canada siden 1997. De registrerede udbrud af ISA i 1998-99 var spredt over adskillige områder, hvor fisken var smittet eller under mistanke for at være det. Fra Skotland blev der tillige indberettet sporadiske forekomster af ISA i vildfiskebestanden. På baggrund af positive erfaringer, navnlig fra Norge, blev der gennemført visse kontrolforanstaltninger, heriblandt overvågning for sygdommen, og siden foråret 1999 er der ikke indberettet yderligere udbrud i Skotland. Skotske eksperter regner det for sandsynligt, at sygdommen kan være udryddet fra de skotske fiskebrug.

Det er ikke i fællesskabslovgivningen defineret, at de sygdomme, der er opført i liste I (ISA) i bilag A til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter, skal betragtes som værende eksotiske i Fællesskabet.

3. Rådet vedtog i 1991 direktiv 91/67/EØF for at skabe harmoniserede sundhedsbestemmelser med henblik på at sikre akvakultursektorens udvikling og øge dens produktivitet. I 1993 vedtog Rådet direktiv 93/53/EØF af 24. juni 1993, hvormed der blev indført

minimumsfællesskabsforanstaltninger til bekæmpelse af visse fiskesygdomme. Hermed ønskede man på fællesskabsplan at få fastlagt de kontrolforanstaltninger, som skulle træffes i tilfælde af sygdomsudbrud. Denne lovgivning sigtede ikke nødvendigvis på at udrydde ISA fra medlemsstaternes farvande, men nærmere på at forhindre sygdommen i at spredes, hvis den forekom, og på at få renset sygdomsramte fiskebrug for smittemateriale.

(1) EFT L 67 af 9.3.2001.